Калі ў пачатку вуліцы Савецкай пачаліся падрыхтоўчыя работы да перамошчвання, верхні слой зямлі выдаляўся да «мацерыка» поўнасцю. Пры гэтым прыблізна на глыбіні 1 метр быў знойдзены даволі тоўсты паўгнілы фашынны насціл, якім некалі гацілі забалочаныя ўчасткі дарог. Сярод вывозімай зямлі трапляліся цікавыя прадметы: старажытныя манеты, рэшткі скураных вырабаў, зброі і г. д. Адным словам, нікому непатрэбны хлам, які многа гаворыць сапраўднаму археолагу. Хутка звесткі аб гэтым дайшлі ДА Варшавы. У Кобрын прыехалі супрацоўнікі польскай акадэміі навук і забралі з сабой найбольш цікавыя знаходкі.